
                                                      Rīga
11.05.2020. Nr. 201901/SAN43/SP704/NOS289
Uz 30.04.2020. Nr. 2.4-3/842
	Kultūras ministrijai

	[bookmark: Subject10]Par Ministru kabineta noteikumu projektu "Grozījumi Ministru kabineta 2003.gada 26.augusta noteikumos Nr.474 "Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu"" (VSS-38)



Latvijas Pašvaldību savienība (LPS) ir izvērtējusi un nesaskaņo  precizēto noteikumu projektu "Grozījumi Ministru kabineta 2003.gada 26.augusta noteikumos Nr.474 "Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu"", jo ir sekojoši iebildumi.
1. Kultūras ministrija (KM) izsludinot VSS-38 paredzēja tikai grozīt  Ministru kabineta (MK) noteikumus Nr.474, bet šobrīd, atsūtot tikai 5 dienu saskaņošanai, ir atsūtīts pēc būtības jauns projekts, kas paredz aizstāt ne tikai MK noteikumus Nr.474, bet arī MK noteikumus Nr.473, kas ir pretrunā ar kārtību, kādā veidā tiek saskaņoti MK noteikumi projekti, ja tiek veidota pilnīgi jauna redakcija.
2. Iebilstam pret noteikumu projektam pievienotā Ministru kabineta protokollēmuma 2.punktu: “Finanšu ministrijai sadarbībā ar Kultūras ministriju sagatavot un finanšu ministram līdz 2021.gada 30.jūnijam iesniegt noteiktā kārtībā izskatīšanai Ministru kabinetā grozījumus likumā „Par nekustamā īpašuma nodokli”, paredzot deleģējumu Ministru kabinetam noteikt: 1) kritērijus un pazīmes valsts aizsargājamiem kultūras pieminekļiem, kuriem piemērojamas nekustamā īpašuma nodokļa atlaides vai atbrīvojumi; 2) izstrādāt sistēmu objektu atlasei.”  Un lūdzam to aizstāt ar šādiem diviem punktiem:
1)“2. Finanšu ministrijai sadarbībā ar Kultūras ministriju, Tieslietu ministriju un Latvijas Pašvaldību savienību līdz 2021.gada 30.jūnijam sagatavot un noteiktā kārtībā iesniegt izskatīšanai Ministru kabinetā grozījumus likumā “Par nekustamā īpašuma nodokli”, paredzot sašaurināt nekustamā īpašuma nodokļa atbrīvojuma piemērošanu valsts aizsargājamajiem kultūras pieminekļiem, atbrīvojumu piemērojot valsts aizsargājamajiem kultūras pieminekļiem, kuri atbilst attiecīgajiem Kultūras ministrijas noteiktajiem un valsts aizsargājamo kultūras pieminekļu reģistrā iekļautajiem kritērijiem un Kultūras ministrija ir viennozīmīgi noteikusi  katra ar nodokli neapliekamā objekta platību”
2.) “3. Kultūras ministrijai sadarbībā ar Finanšu ministriju, Tieslietu ministriju un Latvijas Pašvaldību savienību izstrādāt un kultūras ministram līdz 2021.gada 31.decembrim iesniegt Ministru kabinetā normatīvo aktu projektus:
3.1.kas nodrošinātu kritēriju un pazīmju noteikšanu valsts kultūras pieminekļiem, kam tiktu piemēroti nekustamā īpašuma nodokļa atbrīvojumi;
3.2. kas nodrošinātu kritērijiem un pazīmēm atbilstoša valsts kultūras pieminekļu saraksta noteikšanu, kam tiktu piemēroti nekustamā īpašuma nodokļa atbrīvojumi, viennozīmīgi norādot katra ar nodokli neapliekamā objekta platību”.” 
3. Lūdzam precizēt noteikumu 23.5., 23.13. un 23.14 punktu šādā redakcijā, lai viennozīmīgi būtu skaidrs, kurš nekustamā īpašuma objekts viss ir kultūras piemineklis, bet kurš - tāds, kurā atrodas kultūras piemineklis vai pieminekļi vai arī kultūras piemineklis ir tikai kāda nekustamā īpašuma objekta daļa, kā arī tā kā kultūras piemineklis var būt gan zeme, gan ēka, bet kadastra apzīmējums ir abiem šiem objektiem, ir nepieciešams precizēt, ka tiek norādīts kadastra apzīmējums tam objektam, kurš pats ir kultūras piemineklis, kā arī no 23.5.2. punkta lūdzam svītrot vārdus iekavās: “(izņemot pilsētbūvniecības pieminekļus un arheoloģiskās senpilsētas),”: 
“23.5. atrašanās vieta:
23.5.1. atsevišķam nekustamam kultūras piemineklim – adrese, kadastra apzīmējums kadastra objektam, kas ir kultūras piemineklis,  norāde vai viss kadastra objekts ir kultūras piemineklis (daļas gadījumā- informācija, kas atļauj identificēt kultūras pieminekļa daļu objektā), kā arī cita informācija, kas dod iespēju identificēt objektu dabā;
23.5.2. kompleksam nekustamam kultūras piemineklim – adrese un kadastra apzīmējums katram objektam, kas ir kultūras piemineklis kompleksā pieminekļa sastāvā,  norāde vai viss kadastra objekts ir kultūras piemineklis (daļas gadījumā- informācija, kas atļauj identificēt kultūras pieminekļa daļu objektā) (izņemot pilsētbūvniecības pieminekļus un arheoloģiskās senpilsētas), kā arī grafiski attēlota teritorijas robeža, kas dod iespēju identificēt objektu dabā;”
“23.13. par objektiem, kas noteikti atbilstoši UNESCO Konvencijai par pasaules kultūras un dabas mantojuma aizsardzību un iekļauti pasaules kultūras un dabas mantojuma objektu sarakstā, reģistrā iekļauj šādu informāciju – objekta nosaukums un tīmekļvietnes saite uz objektu UNESCO Pasaules mantojuma sarakstā, kā arī adrese un kadastra apzīmējums katram kadastra objektam, kas ir kultūras piemineklis UNESCO  pieminekļa sastāvā,  norāde vai viss kadastra objekts ir kultūras piemineklis (daļas gadījumā - informācija, kas atļauj identificēt kultūras pieminekļa daļu objektā, tāpat iekļauj šo noteikumu 23.11, un 23.12.punktos noteikto informāciju;”
“23.14. par kultūras pieminekļu rezervātiem vai īpaši aizsargājamām kultūrvēsturiskām teritorijām reģistrā iekļauj šādu informāciju – objekta nosaukums un tīmekļvietnes saite uz lēmumu, ar kuriem objektam piešķirts kultūras pieminekļa statuss, kā arī kā arī adrese un kadastra apzīmējums katram kadastra objektam, kas ir kultūras piemineklis UNESCO  pieminekļa sastāvā,  norāde vai viss kadastra objekts ir kultūras piemineklis (daļas gadījumā- informācija, kas atļauj identificēt kultūras pieminekļa daļu objektā , tāpat iekļauj šo noteikumu 23.11, un 23.12.punktos noteikto informāciju.”
4. Lūdzam precizēt noteikumu 23.10. punktu, atbilstoši Valsts sekretāru sanāksmē pieņemtajam lēmumam, ka kultūras pieminekļa saglabāšanas un izmantošanas norādījumi tiks izdoti vispārīgā administratīvā akta formātā, tādejādi tie nesaturēs fiziskās personas datus un tos ir iespējams un ir nepieciešams iekļaut Valsts aizsargājamo kultūras pieminekļu reģistrā. Tāpat ir jābūt precīzi noteiktam, ka tiek iekļauti ne tikai saglabāšanas un izmantošanas norādījumi, bet arī noteiktie kultūras pieminekļa, tā teritorijas un aizsardzības zonas uzturēšanas režīmi un saimnieciskās darbības ierobežojumi. Lūdzam izteikt 23.10.punktu šādā redakcijā:
“23.10. informācija par izdotie kultūras pieminekļa saglabāšanas un izmantošanas norādījumi, kā arī noteiktie kultūras pieminekļa, tā teritorijas un aizsardzības zonas uzturēšanas režīmi un saimnieciskās darbības ierobežojumi;”
5. Tā kā par vietējiem pieminekļiem atbildība ir pārlikta uz pašvaldībām, tad noteikumi ir atbilstoši jāprecizē vai arī ir jādod deleģējums visos jautājumus, kuri noteikumos ir atrunāti tikai attiecībā uz Pārvaldi, attiecībā uz pašvaldību kompetencē esošajiem kultūras pieminekļiem nosaka pašvaldības savos saistošajos noteikumos. Vienlaikus obligāti ir jāpapildina 23.12.apakšpunkts: 
“23.12. cita informācija par kultūras pieminekli, kas nepieciešama pārvaldes  vai pašvaldības darba nodrošināšanai;”
6. Lūdzam papildināt 24.punktu, to izsakot šādā redakcijā: 
“24. Reģistra uzturēšanu un izmantošanu nodrošina pārvalde. Pārvalde bez maksas saņem reģistra uzturēšanai nepieciešamos aktuālos datus no citām valsts informācijas sistēmām. Valsts institūcijas un pašvaldības bez maksas saņem reģistra datus.” 
7. Lūdzam precizēt 26. punkta 1.teikumu šādā redakcijā: 
“26. Šo noteikumu 23.5., 23.13.un 23.14.apakšpunktā minēto informāciju reģistrā precizē pārvalde, aktualizējot datus no citām valsts informācijas sistēmām.”
8. Nav pamatots 27. punktā noteiktais, ka informācija, kas iekļauta reģistrā varētu nebūt publiski pieejama. Publiska nepieejamība ir attaisnojama tikai attiecībā uz kustamo kultūras pieminekļu atrašanās vietu, tāpēc Lūdzam izteikt 27. punktu šādā redakcijā:
“27. Informācija, kas iekļauta reģistrā, ir publiski pieejama, izņemot informāciju, kurai publisku pieejamību liedzis tās īpašnieks vai šo noteikumu 26.punktā minētie datu devēji, kā arī izņemot šo noteikumu 23.5.3.apakšpunktā minēto informāciju par kustamiem pieminekļiem.”
9. Tā kā Noteikumu projekts paredz dažādu ierobežojumu  un atbildības noteikšanu ( piemēram 35., 36., 38., 39., 40., 62., 65.punktos)  ne tikai pašam kultūras piemineklim, bet arī pieminekļa teritorijai, kā arī pieminekļa aizsardzības zonai, tad Reģistram ir jāsatur arī precīza informācija par katra kultūras pieminekļa teritoriju, un pieminekļa aizsardzības zonu, ja tādas konkrētajam piemineklim eksistē, lai jebkura persona zinātu kurā teritorijā ir spēkā esoši ierobežojumi vai specifiski nosacījumi un novērstu tiesisko nenoteiktību. Tāpēc lūdzam papildināt 23.punktu ar jauniem apakšpunktiem šādās redakcijās: 
“23.15 Precīza  kartogrāfiskā vai kadastra zemes vienību informācija par katra kultūras pieminekļa teritoriju, ja piemineklim tāda eksistē;
23.16. Precīza kartogrāfiskā vai kadastra zemes vienību informācija par katra kultūras pieminekļa aizsardzības zonu, ja piemineklim tāda eksistē.” 
10.  Noteikumu 62.punkts paredz nesamērīgu administratīvo šķērsli - lai iesniegtu priekšlikumu rīcībai ar vidi degradējošiem objektiem obligāti ir jāizgatavo topogrāfiskais plāns, jo punkts pieprasa norādīt degradējošā objekta atrašanās vietas shēmu topogrāfiskajā plānā! Topogrāfisko plānu izgatavošana ir resursu ietilpīga, priekšlikuma iesniegšanai pilnīgi pietiekami, ja atrašanās vietu iesniedzējs iezīmētu publiski pieejamās Kadastra kartes izdrukā! Vienlaikus ir nepamatoti ierobežot priekšlikumu iesniedzēju loku - to atļaujot tikai kultūras pieminekļa īpašniekam un pašvaldībai.  Tāpat noteikumos ir jāparedz, ka arī Pārvalde pēc savas iniciatīvas sagatavo priekšlikumu par vidi degradējošiem objektiem.
11. LPS ieskatā nav samērīgi Noteikumu 64 .punktā noteiktais, ka vienīgā rīcība ar vidi degradējošo objektu ir tā pilnīga vai daļēja nojaukšana. LPS ieskatā ir jābūt iespējamam arī vidi degradējošā objekta sakārtošana, konservācija, remonts, pārbūve, rekonstrukcija. 
12. Tā kā ar noteikumiem tiek noteikti pienākumi, ierobežojumi un arī atbildība gan par kultūras pieminekli, gan tā teritoriju, gan pieminekļa aizsardzības zonu, ir nepieciešams nodrošināt, ka sabiedrībai viegli uztveramā formātā ir iespējams uzzināt uz kurām teritorijām tas attiecas. Tāpat ir jānodrošina, ka citas valsts un pašvaldību iestādes un to informācijas sistēmas var automatizēti identificēt savās IT sistēmās kultūras pieminekļus, to teritorijas un to aizsardzības zonas, ja tādas ir noteiktas. Tā kā valstī ir 2 publiski pieejami kartogrāfiskās datu bāzes: Nekustamā īpašuma valsts kadastra karte un Latvijas ģeoportāls, kā arī Kadastra karte ir vienīgā, kurā tiek aktualizēti nekustamā īpašuma objekti, kā arī gan teritorplānošanā, gan būvniecībā ir jāspēj automatizēti identificēt Pārvaldes jau noteiktos kultūras pieminekļus, to teritorijas un aizsardzības zonas, piemēram IT sistēmās TAPIS, BIS,  tad lūdzam noteikumus papildināt ar jaunu punktu šādā redakcijā: 
“Pārvalde nodod attēlošanai Nekustamā īpašuma valsts kadastra kartē un Latvijas ģeoportālā datus, kas atļauj viennozīmīgi kartēs attēlot nekustamos kultūras pieminekļus, pieminekļu teritorijas un pieminekļu aizsardzības zonas, ja tādas ir noteiktas. Valsts zemes dienests nodrošina, ka minētā informācija tiek savietota ar aktuālo kadastra karti un ir publiski pieejama gan Kadastra kartē, gan automatizētai izmantošanai citās valsts un pašvaldību informāciju sistēmās.”
13. Atgādinām, ka likuma Par pašvaldībām 8.pants nosaka, ka: “Ar likumu pašvaldībām var uzdot pildīt autonomās funkcijas, kas nav paredzētas šajā likumā, vienlaikus attiecīgajā likumā nosakot papildu finansēšanas avotus, ja funkciju izpilde saistīta ar izdevumu palielināšanos”.
14.  Atgādinām,  ka likumā “Par kultūras pieminekļu aizsardzību” ir spēkā sekojoša norma:  
“Nacionālā kultūras mantojuma pārvalde var deleģēt pašvaldībai pārvaldes uzdevumus, kas attiecas uz vietējās nozīmes nekustamo kultūras pieminekļu aizsardzību un izmantošanu, normatīvajos aktos noteiktajā kārtībā slēdzot deleģēšanas līgumu uz vienu gadu, ja pašvaldībā ir izveidots kultūras mantojuma aizsardzības dienests, kurš var nodrošināt kultūras mantojuma saglabāšanas interesēm un normatīvajiem aktiem atbilstošu uzraudzību un kontroli un kurā nodarbināti attiecīgās kultūras mantojuma jomas speciālisti, un ja pašvaldība piekrīt nodrošināt deleģēto uzdevumu veikšanai nepieciešamo finansējumu.
Pašvaldību administratīvajās teritorijās, kurās vietējās nozīmes kultūras pieminekļu skaits pārsniedz 300 objektus, ir jānodrošina pašvaldības kultūras mantojuma aizsardzības dienesta izveide.
Vietējās nozīmes kultūras pieminekļu saglabāšanas uzraudzību nodrošina pašvaldība.”
  Tātad jaunā funkcija ietver tikai saglabāšanas uzraudzību, visi pārējie pienākumi joprojām ir Nacionālajai kultūras mantojuma pārvaldei, taču, ir vēlme pašvaldībām papildus uzlikt pienākumus. 
Vēršam uzmanību uz to, ka šī likuma norma ir pretrunā ar likumu “Likums par budžetu un finanšu vadību”, jo vairs nav speciālo budžetu un naudas līdzekļus, ko pašvaldības iegūst, izīrējot kultūras pieminekļus, ar kultūras pieminekļiem saistītās komercdarbības rezultātā gūtās peļņas atskaitījumus, kā arī atlīdzību par kaitējumu, kas nodarīts kultūras piemineklim, ieskaita pašvaldības speciālā budžeta ieņēmumos. Šos līdzekļus atļauts izmantot tikai kultūras pieminekļu izpētei, konservācijai, remontam un restaurācijai.

